Жалба, подадена на 16 юни 2022 г. — Зубицкий/Съвет
(Дело T-359/22)
Език на производството: френски
Страни
Жалбоподател: Евгений Борисович Зубицкий (Москва, Русия) (представители: P. Zeller и D. Reingewirtz)
Ответник: Съвет на Европейския съюз
Искания
Жалбоподателят моли Общия съд:
да обяви член 1, параграф 2 от Решение (ОВППС) 2022/329 на Съвета от 25 февруари 2022 г.1, доколкото добавя критериите е) и ж) към член 2 параграф 1 от Решение 2014/145/ОВППС, за незаконен и неприложим към Евгений Борисович Зубицкий,
да обяви отмяната на Регламент (ЕС) 2022/581 от 8 април 2022 г.1, доколкото той се отнася до Евгений Борисович Зубицкий (приложение I към Регламент (ЕС) 269/2014, изменено — № 913),
да осъди Съвета да заплати съдебните разноски.
Основания и основни доводи
Жалбоподателят изтъква шест основания в подкрепа на жалбата.
Първо основание, изведено от възражение за незаконосъобразност на член 2, параграф 1 от Решение (ОВППС) 2022/329 от 25 февруари 2022 г. и от липса на последваща правна база, доколкото с него се добавят критериите е) и ж) към Решение (ОВППС) 2014/145 от 17 март 2014 г., изменено.
Второ основание, изведено от нарушение на задължението за мотивиране на Регламент (ЕС) № 2022/581 от 8 април 2022 г., доколкото се отнася до жалбоподателя, и от последващо неспазване на член 296 ДФЕС.
Трето основание, изведено от грешка при прилагане на правото и от последващо неспазване на член 215 ДФЕС, доколкото приемането на Регламент (ЕС) № 2022/581 от 8 април 2022 г., в частта му, отнасяща се до жалбоподателя, не е необходимо за прилагането на решенията, взети по силата на член 29 ДЕС и по-специално на Решение (ОВППС) 2022/329 от 25 февруари 2022 г.
Четвърто основание, изведено от явна грешка в преценката, доколкото не са налице съставните елементи на критерии е) и ж) от Решение (ОВППС) 2022/329 от 25 февруари 2022 г., което е основание за приемането на Регламент (ЕС) № 2022/581 от 8 април 2022 г., в частта му, която се отнася до жалбоподателя.
Пето основание, изведено от неточно установяване на фактите, доколкото твърдените доказателства, на които се е основал Съветът, за да приеме Регламент (ЕС) № 2022/581 от 8 април 2022 г., в частта му, която се отнася до жалбоподателя, i) почиват изключително на данни, някои от които датират от повече от 5 години, изведени от уебсайтове (някои от които, по-конкретно, rucompromat, нямат обективни критерии) и ii) се отнасят, някои от тях, до погрешни факти.
Шесто основание, изведено от нарушение на основните права на жалбоподателя, доколкото Регламент (ЕС) № 2022/581 от 8 април 2022 г., в частта му, в която се отнася до жалбоподателя, представлява необосновано и непропорционално ограничаване на неговите основни права, сред които правото на собственост, закрепено в член 17 от Хартата на основните права, и свободата на стопанска инициатива, закрепена в член 16 от тази харта.
____________
1     Решение (ОВППС) 2022/329 на Съвета от 25 февруари 2022 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L 50, 2022 г., стp. 1).
1     Регламент за изпълнение (ЕС) 2022/581 на Съвета от 8 април 2022 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L 110, 2022 г., стp. 3 и поправка в OB L 141, 2022 г., стр. 130).